text: Fire kommuner går sammen om krisehjælp til landbruget
  27 juni 2016 kl. 20.22
  Landbrugets krise er nu så dyb, at fire kommuner går sammen for at hjælpe erhvervet.
  Esbjerg, Tønder, Varde og Vejen kommuner går nu sammen for at hjælpe de trængte landmænd.
  Hver uge oplever to landmænd i Syd- og Sønderjylland at de ender i tvangssalg eller konkurs. Det er en fordobling på et år.
  Derfor vil de fire kommuner nu lave en fælles strategi, som blandt flere ting skal sikre smidig myndighedsbehandling.
  - Vi vil gerne blive endnu bedre. Vi har i forvejen meget fokus på at levere på miljøområdet og på byggesagsbehandling. Vi har i det hele taget et godt samarbejde med landbruget, siger Vardes borgmester Erik Buhl (V) til TV SYD.
  Kommunerne håber, at de kan gøre byggesager, miljøgodkendelse og administration lettere for landmændene.
  - Ved at embedsmændene og medarbejderne går tættere sammen i de fire kommuner, så regner vi med at kunne gå et step op, så vi kan gøre endnu mere ud af, at få en hurtig og effektiv service overfor vores landmænd, slutter Erik Buhl.
  